Les comissions d'urbanisme, en el marc legal de llurs competències, són òrgans urbanístics que compleixen funcions de caràcter informatiu, consultor, gestor i resolutiu i, a instància dels ajuntaments, també compleixen funcions interpretatives.
La Comissió de Política Territorial i Urbanisme de Catalunya (CPTUC) informa preceptivament, amb caràcter previ, en els supòsits determinats per la normativa vigent, en matèries de política territorial i urbanisme.
La Subcomissió d'Urbanisme del Municipi de Barcelona (SUBCN) compleix les funcions que li atribueix la Llei 22/1998, de 30 de desembre, de la Carta municipal de Barcelona, en la seva versió modificada.
La resta de comissions, en el seu àmbit territorial corresponent (CTU), informen, gestionen i resolen expedients urbanístics; també realitzen funcions d'assessorament als ajuntaments.
La Comissió de Política Territorial i Urbanisme de Catalunya informa preceptivament, amb caràcter previ, en els supòsits determinats per la normativa vigent.
Entre altres aspectes, informa la modificació dels sistemes urbanístics d'espais lliures, zones verdes o equipaments esportius; planejament general de municipis de més de 100.000 habitants i plans directors urbanístics; plans plurimunicipals l'àmbit dels quals abasta més d'una CTU, etc.
En la tramitació del planejament general, en concret dels POUM i les seves modificacions, es produeix silenci administratiu positiu si la resolució definitiva no es notifica en el termini de 4 mesos des de la recepció de l'expedient complet per l'òrgan competent per a l'aprovació definitiva.
En la tramitació dels plans urbanístics derivats, l'aprovació dels quals correspongui als òrgans urbanístics de la Generalitat, s'entén que es produeix silenci administratiu positiu si la resolució definitiva no es notifica en el termini de 3 mesos des de la recepció de l'expedient complet per l'òrgan competent per a l'aprovació definitiva.
Els textos refosos es resolen en un termini de dos mesos sempre que no requereixin nova documentació.
En el cas que la modificació de planejament comporti l'alteració d'espais lliures, zones verdes o equipaments esportius, previ l'informe de la CPTUC, l'aprova definitivament el conseller o consellera competent en matèria d'urbanisme.
També aprova definitivament el conseller/a competent en matèria d'urbanisme els plans i programes urbanístics plurimunicipals en els supòsits establerts en l' article 79.1.c del TRLUC.
L'aprovació definitiva del planejament derivat correspon als ajuntaments que disposen de POUM, un cop vist l'informe de la CTU, quan el sector afecta llur terme municipal i són proposats d'acord amb les determinacions del planejament general i en els termes definits en l'article 81 del TRLUC.
L'aprovació definitiva del planejament derivat correspon a les CTU quan:
D'acord amb l'article 98 del TRLUC, és el conseller o consellera competent en matèria d'urbanisme qui aprova definitivament la modificació dels sistemes urbanístics d'espais lliures, zones verdes o equipaments esportius considerats pel planejament urbanístic com a sistemes urbanístics generals o locals, amb l'informe previ favorable de la CPTUC.
D'acord amb l'article 92 del TRLUC, l'òrgan competent per a l'aprovació definitiva d'una figura de planejament pot adoptar les resolucions següents:
En els supòsits d'aprovació amb prescripcions de caràcter puntual i de suspensió, caldrà l'elaboració d'un text refós verificat per l'ajuntament o òrgan competent.
D'acord amb l'article 92.1.b del TRLUC, la suspensió total o parcial del tràmit d'aprovació del planejament pot ser a causa de deficiències esmenables, formals o materials.
La iniciativa privada no té dret a la formulació i el tràmit per a l'aprovació del planejament general i de les seves modificacions.
Tanmateix, l'ajuntament pot assumir expressament la iniciativa publica per formular-les.
Els òrgans urbanístics que pertoqui del departament competent en matèria d'urbanisme es poden subrogar d'ofici amb requeriment previ, per raons d'interès públic, en la competència municipal o supramunicipal per a la formulació o tramitació de les figures de planejament urbanístic si es produeix un incompliment dels terminis establerts, d'acord amb l'article 90 del TRLUC.
En el cas d'incompliment dels terminis de tramitació establerts per l'art 89 del TRLUC, pel que fa als plans urbanístics derivats, la subrogació es pot produir a instància de les persones interessades.
Si ha transcorregut el termini establert per adoptar la resolució relativa a l'aprovació inicial o provisional del planejament derivat, aquest s'entén aprovat, inicialment o provisionalment, segons que correspongui, per silenci administratiu positiu, sempre que la documentació sigui completa a l'inici del còmput del termini.
En aquest cas, els promotors poden instar la subrogació de l'òrgan corresponent del departament competent en matèria d'urbanisme per a l'aprovació definitiva del pla urbanístic derivat.
Els expedients aprovats definitivament poden ser consultats presencialment i telemàticament mitjançant el RPUC.
Els expedients resolts (aprovats i/o denegats) poden ser consultats presencialment als Serveis Territorials corresponents i a l'Arxiu de planejament urbanístic de Barcelona.